CELEX: 32012D0697
Language: el
Date: 2012-11-08 00:00:00
Title: 2012/697/ΕΕ: Εκτελεστική απόφαση της Επιτροπής, της 8ης Νοεμβρίου 2012 , όσον αφορά τα μέτρα για την πρόληψη της εισαγωγής και της εξάπλωσης στην Ένωση του γένους Pomacea (Perry) [κοινοποιηθείσα υπό τον αριθμό C(2012) 7803]

10.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 311/14
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 8ης Νοεμβρίου 2012
   όσον αφορά τα μέτρα για την πρόληψη της εισαγωγής και της εξάπλωσης στην Ένωση του γένους Pomacea (Perry)
   [κοινοποιηθείσα υπό τον αριθμό C(2012) 7803]
   (2012/697/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη περίοδος,
   Εκτιμώντας τα ακόλουθα:
   
               (1)
            
            
               Η Ισπανία ενημέρωσε την Επιτροπή ότι o οργανισμός Pomacea insularum είναι παρών σε μια περιοχή του εν λόγω κράτους μέλους.
            
         
               (2)
            
            
               Όπως προκύπτει από αξιολόγηση η οποία έχει διενεργηθεί από την Επιτροπή με βάση την ανάλυση κινδύνου επιβλαβούς οργανισμού που εκπονήθηκε από την Ισπανία και με βάση την επιστημονική γνωμοδότηση (2) και δήλωση (3) της Ευρωπαϊκής Αρχής για την Ασφάλεια των Τροφίμων, το γένος Ροmacea (Perry) προξενεί επιβλαβείς επιπτώσεις επί των υδρόβιων φυτών. Η δυσκολία ταξινομικής αναγνώρισης των διαφόρων ειδών και το γεγονός ότι δεν μπορεί να αποκλεισθεί ότι όλα τα είδη είναι επιβλαβή καθιστούν αναγκαίο να ρυθμιστεί το γένος Ροmacea (Perry). Το εν λόγω γένος δεν παρατίθεται στο παράρτημα I ή στο παράρτημα II της οδηγίας 2000/29/ΕΚ.
            
         
               (3)
            
            
               Λόγω του κινδύνου εξάπλωσης του συγκεκριμένου οργανισμού στους αγρούς και στα υδατορεύματα και της απουσίας λιγότερο περιοριστικών μέτρων για την αποτελεσματική καταπολέμηση της απειλής που συνεπάγεται ο συγκεκριμένος οργανισμός, είναι αναγκαία η απαγόρευση της εισαγωγής και της εξάπλωσης του εν λόγω γένους εντός της Ένωσης.
            
         
               (4)
            
            
               Θα πρέπει επίσης να ληφθούν μέτρα όσον αφορά την εισαγωγή και την κυκλοφορία εντός της Ένωσης των φυτών που προορίζονται για φύτευση, εξαιρουμένων των σπόρων προς σπορά, που μπορούν να αναπτυχθούν μόνο σε νερό ή σε έδαφος το οποίο είναι μόνιμα κορεσμένο με νερό.
            
         
               (5)
            
            
               Οι επισκοπήσεις για την παρουσία του γένους Ροmacea (Perry) θα πρέπει να διεξάγονται σε περιοχές όπου είναι πιθανό να βρεθεί ο συγκεκριμένος οργανισμός και τα αποτελέσματα θα πρέπει να κοινοποιούνται.
            
         
               (6)
            
            
               Τα κράτη μέλη θα πρέπει να καθορίσουν οριοθετημένες περιοχές σε περιπτώσεις στις οποίες διαπιστώνεται η παρουσία του γένους Pomacea (Perry) σε αγρούς και υδατορεύματα με σκοπό την εκρίζωση των εν λόγω οργανισμών και τη διασφάλιση της εντατικής παρακολούθησης της παρουσίας τους.
            
         
               (7)
            
            
               Τα κράτη μέλη θα πρέπει, εφόσον απαιτείται, να προσαρμόσουν τη νομοθεσία τους ώστε να συμμορφωθεί με την παρούσα απόφαση.
            
         
               (8)
            
            
               Η παρούσα απόφαση θα πρέπει να αναθεωρηθεί έως τις 28 Φεβρουαρίου 2015.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Απαγορεύσεις που αφορούν το γένος Pomacea (Perry)
   Απαγορεύεται η εισαγωγή ή η εξάπλωση του γένους Pomacea (Perry), στο εξής «ο συγκεκριμένος οργανισμός», εντός της Ένωσης.
   Άρθρο 2
   Εισαγωγή φυτών που προορίζονται για φύτευση, εξαιρουμένων των σπόρων προς σπορά, που μπορούν να αναπτυχθούν μόνο σε νερό ή σε έδαφος το οποίο είναι μόνιμα κορεσμένο με νερό
   Τα φυτά προς φύτευση, εξαιρουμένων των σπόρων προς σπορά που μπορούν να αναπτυχθούν μόνο σε νερό ή σε έδαφος το οποίο είναι μόνιμα κορεσμένο με νερό, στο εξής «τα συγκεκριμένα φυτά», καταγωγής τρίτων χωρών επιτρέπεται να εισάγονται στην Ένωση εάν συμμορφώνονται με τις απαιτήσεις που ορίζονται στο σημείο 1 του τμήματος 1 του παραρτήματος I.
   Κατά την είσοδο στην Ένωση τα συγκεκριμένα φυτά επιθεωρούνται από την αρμόδια επίσημη υπηρεσία σύμφωνα με το σημείο 2 του τμήματος I του παραρτήματος I.
   Άρθρο 3
   Διακίνηση των συγκεκριμένων φυτών στο εσωτερικό της Ένωσης
   Τα συγκεκριμένα φυτά που προέρχονται από οριοθετημένες περιοχές οι οποίες έχουν καθοριστεί σύμφωνα με το άρθρο 5 είναι δυνατό να διακινούνται εντός της Ένωσης εφόσον πληρούν τις προϋποθέσεις, όπως ορίζεται στο τμήμα 2 του παραρτήματος I.
   Άρθρο 4
   Επισκοπήσεις και κοινοποιήσεις σχετικά με τον συγκεκριμένο οργανισμό
   1.   Τα κράτη μέλη πραγματοποιούν ετήσιες επισκοπήσεις για την παρουσία του συγκεκριμένου οργανισμού σε φυτά ρυζιού και, όπου ενδείκνυται, σε άλλα συγκεκριμένα φυτά σε αγρούς και υδατορεύματα.
   Τα κράτη μέλη κοινοποιούν τα αποτελέσματα αυτών των ερευνών στην Επιτροπή και στα άλλα κράτη μέλη έως τις 31 Δεκεμβρίου κάθε έτους.
   2.   Αν διαπιστωθεί ή υπάρχουν υπόνοιες για την παρουσία του συγκεκριμένου οργανισμού σε αγρούς και σε υδατορεύματα, το γεγονός αυτό κοινοποιείται αμέσως στους αρμόδιους επίσημους φορείς.
   Άρθρο 5
   Οριοθετημένες περιοχές, μέτρα που πρέπει να ληφθούν σε αυτές τις περιοχές, προγράμματα ευαισθητοποίησης και κοινοποίηση
   1.   Όταν, με βάση τα αποτελέσματα των ερευνών που αναφέρονται στο άρθρο 4 παράγραφος 1 ή άλλα στοιχεία, το κράτος μέλος κρίνει ότι ο συγκεκριμένος οργανισμός είναι παρών σε αγρό ή σε υδατόρευμα της επικράτειάς του στα οποία η παρουσία του ήταν προηγουμένως άγνωστη, το εν λόγω κράτος μέλος καθορίζει ή ενδεχομένως τροποποιεί, χωρίς καθυστέρηση, οριοθετημένη περιοχή που αποτελείται από προσβεβλημένη ζώνη και από ζώνη απομόνωσης (buffer zone), όπως καθορίζεται στο τμήμα 1 του παραρτήματος II.
   Το κράτος μέλος λαμβάνει όλα τα αναγκαία μέτρα για την εκρίζωση του συγκεκριμένου οργανισμού στην οριοθετημένη περιοχή. Τα μέτρα αυτά περιλαμβάνουν τα μέτρα που προβλέπονται στο τμήμα 2 του παραρτήματος II.
   2.   Όταν μια οριοθετημένη περιοχή πρέπει να καθοριστεί ή να τροποποιηθεί σύμφωνα με την παράγραφο 1, το ενδιαφερόμενο κράτος μέλος συγκροτεί ή τροποποιεί, όπου ενδείκνυται, πρόγραμμα ευαισθητοποίησης του κοινού.
   3.   Όταν, όσον αφορά μια οριοθετημένη περιοχή με βάση τις έρευνες που αναφέρονται στο άρθρο 4 παράγραφος 1, δεν έχει διαπιστωθεί η παρουσία του συγκεκριμένου οργανισμού επί τέσσερα συναπτά έτη, το ενδιαφερόμενο κράτος μέλος επιβεβαιώνει ότι ο συγκεκριμένος οργανισμός δεν είναι πλέον παρών στην εν λόγω περιοχή και ότι η περιοχή παύει να είναι οριοθετημένη.
   4.   Όταν ένα κράτος μέλος λάβει μέτρα σύμφωνα με τις παραγράφους 1, 2 και 3, κοινοποιεί αμέσως στην Επιτροπή και στα άλλα κράτη μέλη τον κατάλογο των οριοθετημένων περιοχών με πληροφορίες σχετικά με την οριοθέτησή τους, συμπεριλαμβανομένων χαρτών που δείχνουν την τοποθεσία τους και περιγραφή των μέτρων που εφαρμόζονται στις εν λόγω οριοθετημένες περιοχές.
   Άρθρο 6
   Συμμόρφωση
   Τα κράτη μέλη ενημερώνουν αμέσως την Επιτροπή σχετικά με τα μέτρα που λαμβάνουν για να συμμορφωθούν με την παρούσα απόφαση.
   Άρθρο 7
   Επανεξέταση
   Η παρούσα απόφαση θα επανεξεταστεί έως τις 28 Φεβρουαρίου 2015.
   Άρθρο 8
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 8 Νοεμβρίου 2012.
      
         
            Για την Επιτροπή
         
         Maroš ŠEFČOVIČ
         
            Αντιπρόεδρος
         
      
   
   
      (1)  ΕΕ L 169 της 10.7.2000, σ. 1.
   
      (2)  EFSA Journal 2012· 10(1):2552.
   
      (3)  EFSA Journal 2012 10(4):2645.
   
      ΠΑΡΑΡΤΗΜΑ I
      
         ΕΙΣΑΓΩΓΗ ΚΑΙ ΔΙΑΚΙΝΗΣΗ ΤΩΝ ΣΥΓΚΕΚΡΙΜΕΝΩΝ ΦΥΤΩΝ ΤΜΗΜΑ
      
      
         Τμήμα 1
      
      
         Ειδικές απαιτήσεις για εισαγωγή στην Ένωση
      
      
                  1.
               
               
                  Με την επιφύλαξη των διατάξεων που παρατίθενται στην οδηγία 2000/29/ΕΚ, τα συγκεκριμένα φυτά καταγωγής τρίτης χώρας πρέπει να συνοδεύονται από φυτοϋγειονομικό πιστοποιητικό που αναφέρεται στο άρθρο 13 παράγραφος 1 σημείο ii) πρώτο εδάφιο της εν λόγω οδηγίας, που περιλαμβάνει υπό τον τίτλο «Πρόσθετη δήλωση» την πληροφορία ότι αμέσως πριν από την αναχώρησή τους από την ενδιαφερόμενη τρίτη χώρα διαπιστώθηκε ότι τα συγκεκριμένα φυτά είναι απαλλαγμένα από τον συγκεκριμένο οργανισμό.
               
            
                  2.
               
               
                  Τα συγκεκριμένα φυτά τα οποία εισάγονται στην Ένωση σύμφωνα με το σημείο 1 υποβάλλονται σε επιθεώρηση στο σημείο εισόδου ή στον τόπο προορισμού που καθορίζεται σύμφωνα με την οδηγία 2004/103/ΕΚ της Επιτροπής (1) για να επιβεβαιωθεί ότι πληρούν τις απαιτήσεις που καθορίζονται στο σημείο 1.
               
            
         Τμήμα 2
      
      
         Όροι διακίνησης
      
      Συγκεκριμένα φυτά τα οποία προέρχονται από οριοθετημένες περιοχές της Ένωσης δύναται να μετακινηθούν από αυτές τις περιοχές σε μη οριοθετημένες περιοχές εντός της Ένωσης, εφόσον συνοδεύονται από φυτοϋγειονομικό διαβατήριο, το οποίο συντάσσεται και εκδίδεται σύμφωνα με την οδηγία 92/105/ΕΟΚ της Επιτροπής (2).
      
         (1)  ΕΕ L 313 της 12.10.2004, σ. 16.
      
         (2)  ΕΕ L 4 της 8.1.1993, σ. 22.
   
   
      ΠΑΡΑΡΤΗΜΑ II
      
         ΟΡΙΟΘΕΤΗΜΕΝΕΣ ΠΕΡΙΟΧΕΣ ΚΑΙ ΜΕΤΡΑ, ΣΥΜΦΩΝΑ ΜΕ ΤΟ ΑΡΘΡΟ 5
      
      
         Τμήμα 1
      
      
         Καθορισμός και τροποποίηση των οριοθετημένων περιοχών
      
      
                  1.
               
               
                  Οριοθετημένες περιοχές, όπως αναφέρονται στο άρθρο 5, πρέπει να συμμορφώνονται με τα σημεία 2 και 3.
               
            
                  2.
               
               
                  Η προσβεβλημένη ζώνη περιλαμβάνει τους τόπους στους οποίους έχει διαπιστωθεί η παρουσία του συγκεκριμένου οργανισμού.
                  Όταν ένα μέρος καλλιεργούμενου αγρού είναι στην προσβεβλημένη ζώνη, το υπόλοιπο του εν λόγω αγρού αποτελεί μέρος της προσβεβλημένης ζώνης.
               
            
                  3.
               
               
                  Μια ζώνη απομόνωσης (buffer zone) με πλάτος 500 μέτρων τουλάχιστον καθορίζεται γύρω από την προσβεβλημένη ζώνη. Ωστόσο, η εν λόγω ζώνη απομόνωσης (buffer zone) πρέπει να περιλαμβάνει μόνον υδάτινα ρεύματα και τις περιοχές που είναι κορεσμένες με καθαρό νερό.
                  Όταν η προσβεβλημένη ζώνη περιλαμβάνει ένα μέρος του υδάτινου ρεύματος, η ζώνη απομόνωσης (buffer zone) περιλαμβάνει το εν λόγω υδάτινο ρεύμα για μήκος τουλάχιστον 1 000 m κατάντη και 500 m ανάντη από τον τόπο στον οποίο διαπιστώθηκε η παρουσία του συγκεκριμένου οργανισμού.
               
            
                  4.
               
               
                  Στις περιπτώσεις αλληλοεπικάλυψης πολλών ζωνών απομόνωσης (buffer zone), καθορίζεται οριοθετημένη περιοχή η οποία περιλαμβάνει την περιοχή που καλύπτεται από τις σχετικές οριοθετημένες περιοχές και τις ενδιάμεσες περιοχές. Σε άλλες περιπτώσεις, όπου είναι σκόπιμο, τα κράτη μέλη μπορούν να καθορίσουν μια οριοθετημένη περιοχή που να περιλαμβάνει διάφορες οριοθετημένες περιοχές και τις ενδιάμεσες περιοχές.
               
            
                  5.
               
               
                  Κατά τον καθορισμό της προσβεβλημένης ζώνης και της ζώνης απομόνωσης, τα κράτη μέλη, σύμφωνα με έγκυρες επιστημονικές αρχές, λαμβάνουν υπόψη τα ακόλουθα στοιχεία: τη βιολογία του συγκεκριμένου οργανισμού, τον βαθμό προσβολής, την κατανομή των συγκεκριμένων φυτών, τα αποδεικτικά στοιχεία για την παρουσία του συγκεκριμένου οργανισμού, την ικανότητα διασποράς του συγκεκριμένου οργανισμού με φυσικό τρόπο.
               
            
                  6.
               
               
                  Εάν διαπιστωθεί η παρουσία του συγκεκριμένου οργανισμού στη ζώνη απομόνωσης (buffer zone), πρέπει να τροποποιηθεί αναλόγως η οριοθέτηση της προσβεβλημένης ζώνης και της ζώνης απομόνωσης (buffer zone).
               
            
         Τμήμα 2
      
      
         Μέτρα στις οριοθετημένες περιοχές, όπως προβλέπονται στο άρθρο 5 παράγραφος 1 δεύτερο εδάφιο
      
      Τα μέτρα εκρίζωσης που λαμβάνονται από τα κράτη μέλη σε οριοθετημένες περιοχές πρέπει να περιλαμβάνουν τα ακόλουθα:
      
                  α)
               
               
                  την απομάκρυνση και την καταστροφή του συγκεκριμένου οργανισμού·
               
            
                  β)
               
               
                  την εντατική παρακολούθηση για το ενδεχόμενο παρουσίας του συγκεκριμένου οργανισμού, μέσω επιθεωρήσεων δύο φορές το χρόνο, με ιδιαίτερο επίκεντρο τη ζώνη απομόνωσης (buffer zone)·
               
            
                  γ)
               
               
                  τα κράτη μέλη προβλέπουν πρωτόκολλο υγιεινής για όλα τα χρησιμοποιούμενα στη γεωργία και στις υδατοκαλλιέργειες μηχανήματα που μπορεί να έρθουν σε επαφή με τον συγκεκριμένο οργανισμό και μπορούν να συμβάλουν στην εξάπλωσή του.